Dis hoekom bestuurslisensies so lank vatArgieffoto. Suid-Afrikaners wag so lank vir hul kaarttipe-bestuurslisensies omdat die masjiene wat die kaarte druk, gebreek het, en die personeel wat dit beman toe gestaak het. Die feite oor dié kwessie, wat tot gevolg gehad het dat sommige landsburgers tot elf maande wag vir hul bestuurslisensies, is deur die minister van vervoer, dr. Blade Nzimande, uiteengesit in antwoord op ’n skriftelike vraag deur die DA-LP mnr. Chris Hunsinger. Volgens Nzimande was die vertragings die onvoorsiene gevolg van ’n stelselopgradering en ’n gevolglike staking. Die opgegradeerde masjiene wat die lisensies moes druk, het volgens Nzimande nie optimaal gefunksioneer nie. Boonop het die werkers wat dit moes beman, begin staak. Albei probleme is sedertdien opgelos. Die gevolg was dat die agterstand met die uitreik van lisensies teen Januarie vanjaar op 250 000 gestaan het en teen Maart op 194 000. Werkers werk tans oortyd en hoop om teen die middel van April die agterstand uit te wis. Een van die gevolge van die gebeure is dat sommige mense gevra is om terug te keer na verkeersdepartemente sodat hul oogtoetse, vingerafdrukke en foto’s oorgedoen kan word. Al die inligting is met die oorskakeling na die nuwe stelsel verloor, maar die oorgrote meerderheid daarvan is sedertdien weer opgespoor. Dit is die inligting wat nie weer opgespoor is nie wat nou vervang moet word, Sover die verantwoordelikheid vir die vertraging aangaan, het Nzimande gesê klagtes van afpersing en sabotasie is ingedien en deur die Valke ondersoek, maar niemand is nog vervolg nie.